کلنټن: د القاعده نوی مشر پاکستان کې دی
د پاکستان خارجه وزیرې حنا رباني کهر د هیلري کلنټن خبره رد کړې ده. د پارلیمان د قامي سلامتیه کمیټۍ ته وینا کې میرمن کهر وویل پاکستان د ایمن الظواهري په هیواد کې د موجودگۍ په حقله څه معلومات نه لری
د امریکې خارجه وزیرې هیلري کلنټن وئیلي هغه باور کوي چې د القاعده یو شمیر مشران چې پکې دالقاعده نوی مشر ایمن الظواهري هم شامل دی په پاکستان کې چرته پټ دي. هندوستان کې یوې غونډې ته د گل په ورځ وینا کې میرمن کلنټن وویل امریکا د القاعده حملو کولو صلاحیت ختمول غواړي او دې لړ کې يي ډیر پرمختگ کړی دی. تیر کال د مۍ د میاشت په دویمه نیټه د پاکستان په ایبټ آباد ښار کې د خصوصي امریکائي ځواکونو د لاسه د القاعده باني اوسامه بن لادن د وژل کیدو ورستو ایمن الظواهري د تنظیم نوی مشر ټاکلی شوی دی. میرمن کلنټن وویل امریکا باور لري چې الظواهري او د القاعده یو شمیر نور اهم غړي په پاکستان کې پټ دي. خو د پاکستان خارجه وزیرې حنا رباني کهر د هیلري کلنټن خبره رد کړې ده. د پارلیمان د قامي سلامتیه کمیټۍ ته وینا کې میرمن کهر وویل پاکستان د ایمن الظواهري په هیواد کې د موجودگۍ په حقله څه معلومات نه لری. میرمن کهر وویل که د چا سره هم په دې لړ کې څه معلومات وي نو د پاکستان سره دې شریک کړې. هم دغه رنگ خبره به پاکستاني چارواکو د اوسامه بن لادن په حقله کوله. کله به هم چې امریکائي چارواکو وویل اوسامه بن لادن په پاکستان کې پټ دې نو پاکستاني حکومت به وویل د بن لادن په حقله معلومات نه لري او دا چې هغه په پاکستان کې نشته او که د چا سره په دې حقله معلومات وي نو د پاکستان سره دې شریک کړې. خو بالاخر اوسامه بن لادن په ایبټ آباد کې ووژل شو. هندوستان کې د خپلو خبرو په مهال، میرمن کلنټن دا هم وویل چې امریکې په پاکستان د حافظ سعید د نیولو د پاره هم فشار اچولی دی. حافظ محمد سعید د وسله والې ډلې لشکر طیبه مشر دی او امریکې هغه عدالت ته په وړاندې کولو کې د مرستې د پاره د ١٠ ملینه ډالرو انعام اعلان کړی دی. هندستان په کال ٢٠٠٨ کې په ممبۍ ښار کې د ترهگرۍ په حملو لشکر طبیه تورن گرځولی دی. په دغه بریدونو کې ١٦٦ کسان وژل شوې وو. میرمن کلنټن وویل پاکستان د حافظ محمد سعید د نیولو په لړ کې کوم گامونه نه دي اخستي. حافظ سعید د امریکائي اعلان سرغړونه کړې ده او په ډاگه يي په پاکستان کې خبرې کانفرنسونو ته وینا کړې ده.